Greatest Hits (άλμπουμ της Μπιορκ)

Το Greatest Hits είναι συλλογή της Ισλανδής μουσικού Μπιορκ, που κυκλοφόρησε στις 4 Νοεμβρίου 2002 από την One Little Indian. Περιέχει τα καλύτερα τραγούδια των τεσσάρων έως τότε στούντιο άλμπουμ της Debut (1993), Post (1995), Homogenic (1997) και Vespertine (2001), όπως τα επέλεξαν οι θαυμαστές της κατόπιν ψηφοφορίας στην ιστοσελίδα της.

Όλα τα τραγούδια στη συλλογή αυτή είχαν κυκλοφορήσει ως σινγκλ, ενώ το μόνο νέο τραγούδι στο άλμπουμ είναι το "It's In Our Hands", που εμφανίζεται στο τέλος του άλμπουμ.

Πληροφορίες 
Έγιναν δύο ηλεκτρονικές ψηφοφορίες πριν από την κυκλοφορία του Greatest Hits. Η πρώτη επέτρεπε στους θαυμαστές της Μπιορκ να επιλέξουν τα αγαπημένα τους σινγκλ, ώστε να προκύψει η τελική λίστα των τραγουδιών. Στη δεύτερη, μπορούσαν να ψηφίσουν οποιαδήποτε από όλα τα τραγούδια της που κυκλοφόρησαν σε άλμπουμ ή ήταν B-sides σε κάποιο σινγκλ.

Κάποια τραγούδια δεν συμπεριλήφθηκαν με την εκδοχή που εμφανίζονται στο αντίστοιχο άλμπουμ τους. Το "Big Time Sensuality" που υπάρχει στο Greatest Hits είναι η Fluke εκδοχή, η οποία χρησιμοποιήθηκε στο μουσικό βίντεο και όχι η εκδοχή του Debut ή του σινγκλ. Το "Possibly Maybe" περιλαμβάνει τους ηλεκτρονικούς ήχους που είχαν αφαιρεθεί από την εκδοχή στο Post, ενώ το "All Is Full of Love" παρουσιάζεται με την εκδοχή της Μπιορκ που χρησιμοποιήθηκε στο βίντεο και όχι με αυτή του Howie B. που χρησιμοποιήθηκε στο Homogenic και στο σινγκλ.

Όπως συμβαίνει σε αρκετά Greatest Hits άλμπουμ, κάποια σημαντικά σινγκλ της απουσιάζουν. Η πιο εμφανής απουσία είναι αυτή του "It's Oh So Quiet", της μεγαλύτερής της επιτυχίας στο Ηνωμένο Βασίλειο και όχι μόνο. Επίσης λείπουν τα "Alarm Call", "I Miss You", "Cocoon" και "Violently Happy".

Κυκλοφορία και εξώφυλλο 
Το εξώφυλλο του άλμπουμ δημιουργήθηκε σε συνεργασία με την Ισλανδή μοντέρνα καλλιτέχνη Gabríela Fridriksdóttir και είναι το μόνο άλμπουμ της Μπιορκ, στο εξώφυλλο του οποίου υπάρχει λογότυπο και τίτλος μαζί.

Το Greatest Hits κυκλοφόρησε στις 4 Νοεμβρίου 2002. Την ίδια μέρα έγινε διαθέσιμο και το Family Tree, ένα box set έξι δίσκων με ακυκλοφόρητο έως τότε υλικό και εναλλακτικές εκδοχές των τραγουδιών της. Ο έκτος δίσκος ονομαζόταν "Greatest Hits as chosen by Björk" και περιελάμβανε τα καλύτερα τραγούδια της Μπιορκ, όπως τα επέλεξε η ίδια.

Το άλμπουμ συμπεριλήφθηκε στη λίστα του Blender Magazine με τα "500 CDs που πρέπει να κατέχετε".

"It's in Our Hands" 
Το "It's in Our Hands", το οποίο γράφτηκε από τη Μπιορκ και παράχθηκε από την ίδια και τους Matmos είναι το μόνο νέο τραγούδι στο άλμπουμ. Κυκλοφόρησε ως σινγκλ στις 25 Νοεμβρίου 2002 σε 12" δίσκο βινυλίου, σε ψηφιακή μορφή, σε 2 CD και σε DVD. Η εκδοχή στο σινγκλ είναι διαφορετική από αυτή στο Greatest Hits, χωρίς την εκτεταμένη έξοδο με το χειροκρότημα του κοινού που ακούγεται στο άλμπουμ.

Περιοδεία 
Για την προώθηση του Greatest Hits, του Family Tree και της συλλογής Live Box που κυκλοφόρησε ένα χρόνο αργοτερα ξεκίνησε παγκόσμια περιοδεία με 28 συναυλίες, που ονομάστηκε Greatest Hits Tour. Ξεκίνησε στις 24 Μαΐου 2003, ένα χρόνο αργότερα από ότι προγραμματιζόταν, καθώς η Μπιορκ γέννησε την κόρη της και ολοκληρώθηκε στις 3 Σεπτεμβρίου του ίδιου έτους.

Λίστα τραγουδιών 

ΣΗΜ.: Οι συγγραφείς και οι παραγωγοί των τραγουδιών μπορούν να βρεθούν στα αντίστοιχα λήμματα του κάθε άλμπουμ.

Παραπομπές

Άλμπουμ του 2002
Άλμπουμ της Μπιορκ